open-index/open-wikipedia-markdown huggingface dataset:
Cadwallon ap Cadfan av Gwynedd

**Cadwallon ap Cadfan** (ca. 591–634) var konge av Gwynedd. Han var sønn av Cadfan ap Iago.

Cadwallon ble konge ved sin fars død, ca. 625. Gwynedd hadde allerede en tid vært under press fra Edwin av Northumbria, og det var antagelig kort tid etter at Cadwallon hadde kommet til makten at han startet en større offensiv. Northumbrierne invaderte Anglesey. Cadwallon led nederlag og måtte flykte til Priestholm, en liten øy øst for Anglesey. Han ble der beleiret av Edwin, men klarte å flykte først til Irland og så videre til Bretagne.

Omkring år 630 førte Cadwallon en hær inn i Dumnonia, hvor han møtte mercierne, som beleiret Exeter. Han inngikk en allianse med deres konge, Penda, og beseglet denne ved å gifte seg med Pendas søster. Cadwallon lyktes i å gjenerobre Gwynedd, og de to kongene gikk sammen mot Northumbria. Krigen som fulgte endte i Edwins død i slaget ved Hatfield Chase i 633. Hans sønn Osfrith falt også i slaget, og sønnen Eadfrith ble tatt til fange og senere henrettet. Dette førte til at kongedømmet Northumbria ble delt i to, Deira og Bernicia. 

Cadwallon utnyttet situasjonen ved å fortsette med plyndringstokt inn i Northumbria, men nå uten Pendas hjelp. Han erobret York, og Osric av Deira falt da han forsøkte å beleire byen. Cadwallons styrker brøt ut og kom seg i sikkerhet. Kong Eanfrith av Bernicia ble også drept av Cadwallon, etter mislykkede fredssamtaler. 

I 634 møtte Cadwallons hær, som var utslitt og dårlig utstyrt etter tapet av York, Oswald av Bernicia. I slaget ved Heavenfield flyktet Cadwallons styrker, og han ble selv drept.

## Referanser
Slaget ved Heavenfield

**Slaget ved Heavenfield** ble utkjempet i 634 mellom en northumbrisk hær under Oswald av Bernicia og en walisisk hær under Cadwallon ap Cadfan av Gwynedd. Slaget endte i en avgjørende seier for Oswald.

Etter slaget ved Hatfield Chase i 633, da Cadwallon hadde slått northumbrierne, hadde kongedømmet Northumbria raknet. De to underkongedømmene, Bernicia og Deira, ble delt etter at Edwin av Northumbria og en av hans sønner døde i slaget, mens den andre sønnen ble tatt til fange og senere henrettet. Cadwallon fortsatte med plyndringstokter i Northumbria og erobret blant annet York. Kong Oscric av Deira ble drept ved York, mens Eanfrith av Bernicia ble drept etter mislykkede fredssamtaler. 

Eanfriths bror Oswald vendte tilbake fra eksil i Dalriada og marsjerte mot Cadwallon. Med seg hadde han en skotsk styrke. Hærene møttes ved Hexham, i nærheten av Hadrians mur. Legenden forteller at Eanfrith før slaget reiste et kors og ba sammen med sine styrker, og slagmarken fikk av den grunn navnet Heavenfield («Himmelengen»). 

Waliserne hadde antagelig et større antall soldater, men de var slitne og ved dårlig mot etter å ha måttet flykte fra York, og hadde dårlig utstyr. De ble raskt drevet på flukt og ble forfulgt flere kilometer av northumbrierne. Cadwallon selv ble drept.

Etter slaget gjenforente Oswald Deira og Bernicia og ble konge over hele Northumbria.
SSB (andre betydninger)

**SSB** kan bety:
*Statistisk sentralbyrå
*Enkelt sidebåndmodulering (en. single sideband)
*Strategic Support Branch
*Spillserien Super Smash Bros., utviklet av HAL Laboratory for Nintendo.
***[[Super Smash Bros.]]*
***[[Super Smash Bros. Melee]]*
***[[Super Smash Bros. Brawl]]*
* single stranded binding-protein (SSB-protein). Protein som beskytter enkelttrådig DNA mot nukleaser.
*Scandinavian School of Brussels
Maud Angelica Behn

**Maud Angelica Behn** (født 2003) er det eldste barnet til prinsesse Märtha Louise og Ari Behn og det eldste barnebarnet til kong Harald og dronning Sonja av Norge.

Hun er nummer fem i arverekken til Norges trone, etter sin mor. Hun ble nasjonalt kjent for talen hun holdt i sin fars begravelse og ga senere ut sin første bok. Hun er oppkalt etter sin tippoldemor dronning Maud.

Høsten 2022 deltok hun i *[[Maskorama]]* på NRK, der hun røk ut etter fire episoder og måtte avsløre seg som «Dandy».

## Biografi
Hun ble døpt den 2. juli 2003 i Slottskapellet, nøyaktig 100 år etter at hennes oldefar, kong Olav V, ble født. Hun ble båret til dåpen av sin morfar, kong Harald V. De øvrige fadderne var kronprins Haakon, prinsesse Alexandra zu Sayn-Wittgenstein-Berleburg, Marianne Ulrichsen, Kåre Conradi, Anja Sabrina Bjørshol og Trond Giske.

Behn bodde sitt første leveår i Lommedalen i Bærum, før familien flyttet til New York høsten 2004. Familien flyttet tilbake til Norge før hennes lillesøster Leah Isadora ble født i april 2005. Hun fikk enda en lillesøster i september 2008, Emma Tallulah.

Høsten 2009 begynte hun på Steinerskolen i Bærum.

Hun fikk Tara-prisen i 2020 for sin tale i sin far Ari Behns bisettelse.

I 2021 ga hun ut boken *Tråder av tårer* på Juritzen Forlag. Boken kapret førsteplassen på Boklista for skjønnlitteratur i Uke 42 (2021). I 2025 ga hun ut boken *Plutselig*. Personlige fortellinger om ung sorg.» sammen med Helena Stålnacke.

I juni 2025 kom hun ut som bifil i forbindelse med Oslo Pride.

## Dekorasjoner
* Kong Harald Vs jubileumsmedalje 1991–2016

## Referanser


## Eksterne lenker
* 
* 
*
Carolina Klüft

**Carolina Evelyn Klüft** (født 2. februar 1983 i Borås) er en svensk tidligere friidrettsutøver som først og fremst konkurrerte i mangekamp. I årene 2002 til 2008 har hun dominert denne grenen i internasjonale mesterskap, og har vunnet både EM, VM og OL. I VM 2007 satte hun ny europarekord i sjukamp med 7032 poeng, med følgende serie; 13,15 (100 m hekk), 1,95 (høyde), 14,81 (kule), 23,38 (200 m), 6,85 (lengde), 47,98 (spyd) og 2.12,56 (800 m). I 2008 avsluttet hun sin mangekampkarriere og konsentrerte seg på lengdehopp.

Klüft har også konkurrert internasjonalt i lengdehopp, og fikk bronsemedalje i innendørs-VM i 2004. I høsten 2012 avsluttet hun sin profesjonelle idrettskarriere. 

I 2002 ble hun tildelt Radiosportens Jerringpris og i 2003 Svenska Dagbladets gullmedalje.

I mars 2008 bestemte Klüft seg for å gi seg med sjukamp fordi hun hadde mistet motivasjonen, og istedenfor satse på lengde og tresteg.

## Meritter sjukamp
* OL-gull: Athen 2004
* VM-gull: 2003, 2005, 2007
* VM-gull innendørs: 2003
* EM-gull: 2002, 2006
* EM-gull innendørs: 2005, 2007
* Gull i junior-VM: 2000, 2002

## Referanser

 
## Eksterne lenker
* 
* 
*
Doncaster

**Doncaster** er en stor markedsby i South Yorkshire, England. Sammen med de omliggende forsteder og bosetninger, utgjør byen en del av det administrative distriktet Doncaster. Doncaster ligger omtrent 30&nbsp;km fra Sheffield, som begge blir betjent av en internasjonal flyplass, Robin Hood flyplass Doncaster Sheffield i Finningley. Storbydistriktet hadde ved midten av 2014 en befolkning på 304 185 innbyggere. Byen alene har en befolkning på 109 805 innbyggere i henhold til folketelling i 2011.

## Historie
Den første kjente bebyggelse på stedet var at romersk festning, *[[castrum]]*, bygget på 100-tallet ved et overgangssted ved elven Don. Festningen fikk navnet *Danum*, og det nåværende stedet er sammensatt av forvanskninger av *Danum* og *castrum*. I angelsaksisk tid var Doncaster antagelig bosted for kongene av Northumbria.

Etter at Vilhelm Erobreren hadde tatt makten over England i 1066 ble byen, som hadde forfalt kraftig, gjenoppbygd av normannerne. De bygde også en festning ved Conisbrough.

På 1500-tallet begynte byen å tjene godt på hesteoppdrett, og dette førte videre til at man begynte å avholde hesteveddeløp. De første veddeløpene i byen skal ha vært avholdt tidlig på 1600-tallet, men det som ga Doncaster berømmelse var løpene *St. Leger Stakes*, som først ble avholdt i 1770-årene.

Etter den industrielle revolusjon kom jernbanen til Doncaster. Great Northern Railways lokomotiv- og vognbyggeri ble lagt dit, og på dette verkstedet ble både Mallard og Flying Scotsman bygget. Byen ligger i dag ved den østlige hovedlinjen mellom London og Skottland.

Under første og andre verdenskrig ble jernbaneindustrien omstilt til produksjon av ammunisjon. Etter 1945 ble Doncaster en av de viktigste kullgruvebyene i England, og gruvene ble langt den største arbeidsplass i området. Mange av jobbene gikk tapt ved nedtrappingen av gruveindustrien i 1980-årene, og det er i dag nesten ingen utvinning av kull rundt Doncaster.

Ettersom det som gjennom etterkrigstiden har vært hovednæring forsvant har byen forsøkt å etablere seg som et sentrum for handel og fritidsaktiviteter. Hesteveddeløpene er fortsatt svært populære, og trekker mange besøkende.

## Idrett
Doncaster har en av de mest framgangsrike kvinnefotballklubber i England, Doncaster Belles LFC, samt herrefotballklubben Doncaster Rovers FC.

## Vennskapsbyer
Doncaster har følgende vennskapsbyer:

*  Avion, Frankrike
*  Herten, Tyskland

## Referanser


## Eksterne lenker
* 
* Doncaster Council
Conisbrough

**Conisbrough** (ofte feilstavet *Conisborough*) er en by innenfor det administrative distriktet Doncaster i South Yorkshire, England. Den ligger omtrent midt mellom byene Doncaster og Rotherham og ligger ved elven Don. I henhold til folketellingen i 2011 har den en befolkning på 14 333 innbyggere.

## Etymologi
Navnet Conisbrough er avledet fra angelsaksiske *Cyningesburh*, først gang bevitnet ca 1000, i betydningen «kongens borg».

Peter Langtoft, som skrev på 1200-tallet, hevdet at Egbert av Wessex hadde mottatt *Burghe Conane*. Denne henvisning har blitt identifisert med Conisbrough.

## Historie

Geoffrey av Monmouth skrev om byen og hevdet at den hadde blitt befestet av Ambrosius Aurelianus, en mytiske konge av britene, etter hans påståtte seier over angelsaksere, ledet av Hengist.

Historikeren David Hey har beskrevet Conisbrough som det mest betydningsfulle stedet i angelsakserne og det norrøne South Yorkshire. I et testamente fra rundt 1003 ble Conisbrough gitt til Wulfric Spott, en angelsaksisk adelsmann og grunnlegger av klosteret Burton Abbey. Ved denne tiden synes det som om det var et senter for en betydelig tidligere kongelig eiendom. Godset ble kongelig igjen under Harald Godwinson, og ved den normanniske erobringen, 28 bysamfunn i hva som nå er South Yorkshire tilhørte herren av Conisbrough. Vilhelm Erobreren ga hele herredømmet til en av sine menn, William de Warenne.

Conisbrough Castle er reist på en menneskeskapt oval formet inngjerding tilsvarende til de som ble benyttet som *wapentake*, møteplass eller tingsted, ved Gringley-on-the-Hill og East Markham, noe som antyder at stedet var et ting for Strafforth før festningen ble reist. Den første festningen var reist som en festning av typen motte-and-bailey, og ble bygget av William de Warenne i 1070. Den ble raskt erstattet med en i stein, som mot slutten av 1100-tallet ble overdratt til Hamelin de Warenne, jarl av Surrey gjennom ekteskap. På 1300-tallet døde eieren John de Warennes uten arvinger, og festningen tilfalt derfor Kronen, som ga det videre til hertugen av York. Det var i dårlig forfatning, og kunne ikke brukes som forsvarverk. Derfor unngikk det å bli ødelagt under borgerkrigen. Staten tok over ruinen i 1949, og den har blitt satt i bedre stand slik at den kan være åpen for publikum. Festningen ble omtalt av Walter Scott i hans populære roman *[[Ivanhoe]]*. Conisbrough Castle er i dag en av de mest populære turistattraksjonene i området.

Byen har det som regnes som hva som er den eldste bevarte bygningen i South Yorkshire, den angelsaksiske St. Peters kirke, nå tilhørende den engelske kirke, datert til 600- eller 700-tallet. Det meste av kirken slik den står nå er fra det 1100-tallet. Opprinnelig var den en del mindre, og den ble utvidet i normannisk tid. En del av glassmaleriene fra det 1400-tallet er bevart. David Hey mener den var en ministerkirke (katedralkirke) og utgjorde sentrum i et stort tidlig sogn som dekket hele eller det meste av 1000-tallets Fee av Conisbrough.

## Referanser


## Eksterne lenker
* 
* Conisbrough Castle, offisielt nettsted
*
Ælla av Deira

**Aella** (**Ælla**, **Ella**, **Ille**) (død 588) er den første kjente kongen av Deira.  

Ifølge den Angelsaksiske krønike ble han konge samme år som Ceawlin av Wessex, det vil si 560, og hersket i 30 år. Samtidig står det i krøniken at han døde i 588, så kilden er ikke helt konsekvent. Florence av Worcester, som skrev i det 12. århundre, mente at han hadde tiltrådt i 559, hvilket betyr at han i 588 var i sitt 30. år som konge. 

Han ble etterfulgt av sønnen Aethelric, mens en annen sønn, Edwin, ble konge over hele Northumbria, det vil si Deira og Bernicia. 

Ifølge *Parkermanuskriptet* var han sønn av Yffe, som var sønn av Uxfrea, sønn av Wilgisl, sønn av Westerfalca, sønn av Sæfugl, sønn av Sæbald, sønn av Segegeat, sønn av Swebdæg, sønn av Sigegar, sønn av Wædæg, sønn av Odin. Denne slektshistorien er åpenbart mytisk. 

En av hans sønner var Edwin av Northumbria.

## Referanser
Aethelric av Deira

**Aethelric** (død ca. 604) var konge av Deira ca. 589 til ca. 604. Han var sønn av Aella av Deira, og bror av Edwin av Northumbria.

Deira ble invadert av Aethelfrith av Bernicia ca. år 604. Aethelric led nederlag, og ble antagelig drept, enten i kamp eller ved henrettelse senere. Aethelfrith hersket deretter over Deira og Bernicia sammen, under navnet Northumbria.

Broren Edwin ble konge i Northumbria etter at Aethelfrith hadde falt i slaget ved Idle ca. 616. 

## Referanser
Deira

**Deira** (fra brytonisk *Deifr* eller *Daru*; angelsaksisk: *Derenrice* eller *Dere*) var et angelsaksisk kongedømme i nordlige England i tiden 559-664.

## Etymologi
Navnet på kongeriket er av brytonisk opprinnelse, kanskje fra *Deifr*, i betydningen «vann», eller *Daru*, i betydningen «eik», i hvilket tilfelle det betyr «folket fra Derwent». En avledning er også funnet i det latinske navnet for byen Malton i North Yorkshire, *Derventio*. .

Ifølge Simeon av Durham (som skrev tidlig på 1100-tallet) lå det mellom elvene Humber og Tyne, men nord for elven Tees lå landet øde. Etter at det brytonisk kongeriket som var sentrert ved *Eboracum*, og kan ha hett Ebrauc (dagens York), ble erobret av kong Edwin, ble byen rikets hovedstad og ble kalt for Eoforwic («Bjøreplassen») av anglerne.

## Historie
Det er usikkert når området først ble bebodd, men riket synes å ha oppstått da anglere erobret Derwentdalen i dagens Derbyshire på tredje fjerdedel av 400-tallet. Det strakte seg fra elven Humber og til elven Tees, og fra havet og til den vestlige enden av det flate landskapet Vale of York. Det var den sørligste av de to kongedømmene Deira og Bernicia som siden ble slått sammen for å bli kongedømmet Northumbria.

Den første kongen som er kjent er Ælla, som antagelig tok makten i 559 eller 560, og døde ca. 588. Etter hans død ble Deira underlagt Æthelfrith av Bernicia, som forente de to kongedømmene under navnet Northumbria. Æthelfrith styrte fram til tiltredelsen av Ællas sønn Edwin kom på tronen i 616 eller 617, og kom til å herske over begge kongerikene samlet fram til 633.

Etter Edwins død i slaget ved Hatfield Chase i 633, ble hans nevø Osric konge, og Northumbria løste seg igjen opp i to kongedømmer. Osric falt i slag ved York allerede året etter, tok over sønnen Oswine. I 651 ble Oswine drept, og Æthelwald, sønn av Oswald av Northumbria kom til makten.

Den siste kongen av Deira var Ælfwine (670 til 679), men mye tyder på at tittelen på det tidspunkt bare var en tittel som ble tildelt arvingen til kongedømmet Northumbria.

Beda skrev om Deira i sitt historieverk ''Historia ecclesiastica'' (fullført i 731).

## Referanser


## Litteratur
* Geake, Helen & Kenny, Jonathan, red. (2000): *Early Deira: Archaeological studies of the East Riding in the fourth to ninth centuries AD*. Oxford: Oxbow. ISBN 1-900188-90-2
* Higham, N.J. (1993): *The Kingdom of Northumbria AD 350-1100*. Stroud: Sutton. ISBN 0-86299-730-5
* Mackenzie, E.; Ross, M. (1834): ''An Historical, Topographical, and Descriptive View of the County Palatine of Durham'' **I**, Newcastle upon Tyne: Mackenzie and Dent, s. xi.
Lasse Virén

**Lasse Virén** (født 1949) er en finsk tidligere langdistanseløper.

Lasse Virén vant OL-gull på både 5000 og 10000 meter i München i 1972 og i Montreal i 1976. Under 10000-meterløpet i 1972 falt han halvveis, men reiste seg og kom til mål som vinner på ny verdensrekord. Samme år ble han kåret til verdens fremste friidrettsutøver. Han deltok også i Sommer-OL 1980 og ble nummer fem på 10000 meter, en plassering han også fikk i maratonløpet i Montréal i 1976. I europamesterskapet i 1974 tok han bronse på 5000 meter.

Lasse Virén var innvalgt i Finlands riksdag fra 1999 til 2007 og fra 2010 til 2011.

## OL-medaljer
*  1972  München -  **Gull** i friidrett, 5000 meter menn  Finland
*  1972  München -  **Gull** i friidrett, 10000 meter menn  Finland
*  1976  Montréal -  **Gull** i friidrett, 5000 meter menn  Finland
*  1976  Montréal -  **Gull** i friidrett, 10000 meter menn  Finland

## Referanser


## Eksterne lenker
* 
* 
* 
*
Prekestolen

**Prekestolen** eller **Preikestolen** er navn på flere fjellformasjoner i Norge.

Oppslaget kan vise til:

* Preikestolen, fjellklippe i Forsand kommune, 706 moh.
* Prekestolen (Gjerdrum), høyeste punkt i Gjerdrum kommune, 410 moh.
Paavo Nurmi

**Paavo Johannes Nurmi** (født 13. juni 1897 i Åbo, død 2. oktober 1973 i Helsingfors) var en finsk mellom- og langdistanseløper. I 1920-årene var han verdens sterkeste løper på alle distanser fra 1500 meter og oppover. I karrieren vant han 9 OL-gull og satte 22 offisielle verdensrekorder.

* OL i Antwerpen 1920: 3 gull og 1 sølv
* OL i Paris 1924: 5 gull
* OL i Amsterdam 1928: 1 gull og 2 sølv

## Verdensrekorder

Verdensrekorder satt av Paavo Nurmi, godkjent av IAAF:

I tillegg satte Nurmi 29 verdensrekorder innendørs, men IAAF godkjente ikke slike rekorder før i 1987.

## OL-medaljer
*  1920  Antwerpen - **Gull** i friidrett, 10 000 meter  Finland
*  1920  Antwerpen - **Gull** i friidrett, 8000 meter terrengløp  Finland
*  1920  Antwerpen - **Gull** i friidrett, 8000 meter terrengløp, lag  Finland
*  1924  Paris - **Gull** i friidrett, 1500 meter  Finland  
*  1924  Paris - **Gull** i friidrett, 5000  Finland  
*  1924  Paris - **Gull** i friidrett, 5000 meter terrengløp  Finland
*  1924  Paris - **Gull** i friidrett, 5000 meter terrengløp, lag  Finland 
*  1924  Paris - **Gull** i friidrett, 3000 meter lag  Finland 
*  1928  Amsterdam - **Gull** i friidrett, 10000 meter  Finland 
*  1920  Antwerpen - Sølv i friidrett, 5000 meter  Finland
*  1928  Amsterdam - Sølv i friidrett, 5000 meter   Finland 
*  1928  Amsterdam - Sølv i friidrett, 3000 meter hinder  Finland

## Se også
* Liste over personer som har tent den olympiske ild

## Referanser


## Eksterne lenker
* 
* 
*
Æthelfrith av Northumbria

**Æthelfrith** eller **Aethelfrith** (død ca. 616) var konge av Bernicia ca. 593 til ca. 616, og konge av hele Northumbria fra ca. 604 til ca. 616. Han var sønn av Aethelric av Bernicia, og var den første konge som forente de to kongedømmene Deira og Bernicia. Hans forgjenger på tronen var Hussa av Bernicia. 

Omkring 598 sto han antagelig bak seieren mot de nordlige britene i slaget ved Catraeth. Dette åpnet veien for angelsaksisk ekspansjon. 

I 603 slo han tilbake Aedan av Dalriada i slaget ved Daegsastan. Æthelfriths styrker led selv store tap i slaget. 

Han invaderte Deira i 604, erobret kongedømmet, og drepte kong Aethelric. Han giftet seg deretter med Acha, datter av Aella, tidligere konge av Deira. Aellas sønn Edwin flyktet til Gwynedd i Wales, og Aethelfrith så på ham som en betydelig trussel. 

Senere, antagelig i 616, angrep Æthelfrith waliserne, og slo dem i slaget ved Chester. Han massakrerte også munkene fra Bangor, som hadde samlet seg for å be for en walisisk seier. Krigen skyldtes nok delvis ønsket om å få tak i Edwin, men det hadde også en strategisk betydning å hindre kontakt mellom waliserne og britene fra Strathclyde. 

Edwin flyktet til Øst-Anglia, hvor han ble beskyttet av kong Raedwald. Et forsøk på å bestikke Raedwald slo feil, og det brøt ut krig mellom ham og Aethelfrith. Omkring 616 ble Æthelfriths styrker slått i slaget ved Idle av en hær ledet av Raedwald. Æthelfrith selv falt i slaget, og Raedwald innsatte Edwin som konge i Northumbria. 

## Referanser
Bertine Zetlitz

**Bertine Axeliane Robberstad Zetlitz** (født 1975) er en norsk popartist, komponist og forfatter.

Hun vokste opp på Frogner i Oslo. 13 år gammel var hun med i NRKs lørdagsprogram for barn og unge, *[[Midt i smørøyet]]*. Hun gikk på musikklinja ved Foss videregående skole. I februar 1997 platedebuterte hun med singelen «Getting Out».

Hun har fått Spellemannprisen fire ganger. For debutalbumet *[[Morbid Latenight Show]]*, som kom i mars 1998, fikk hun Spellemannprisen 1998 som årets nykommer og popartist. Hun fikk også Spellemannprisen 2000 i klassen popsolist for albumet *[[Beautiful So Far]]* og Spellemannprisen 2003 i klassen kvinnelig popsolist for albumet *[[Sweet Injections]]*. Dette albumet ble det store gjennombruddet for Zetlitz i Norge, og det solgte i over 75&nbsp;000 eksemplarer. Albumet *[[Rollerskating]]* fulgte opp suksessen med over 80 000 solgte album på fire måneder. Dette førte til at hun ble Norges mestselgende kvinnelige artist i 2004.

Høsten 2021 debuterte hun som romanforfatter med ungdomsboken *Top Girl*.

## Diskografi
**[[Morbid Latenight Show]]*, 1998 – nr. 27 på VG-lista,  
**[[Morbid Remix Show]]*, 1998 
**[[Beautiful So Far]]*, 2000 – nr. 2 på VG-lista 
**[[Sweet Injections]]*, 2003 – nr. 1 på VG-lista 
**[[Rollerskating]]*, 2004 – nr. 2 på VG-lista 
**[[My Italian Greyhound]]*, 2006 – nr. 6 på VG-lista 
**[[In My Mind 1997 - 2007 - Best of Bertine Zetlitz|In My Mind 1997–2007 - Best of Bertine Zetlitz]]*, 2007 – nr. 10 på VG-lista 
**[[Electric Feet]]*, 2012 – nr. 6 på VG-lista 
**[[Tikamp (album)|Tikamp]]*, 2015 – første plate med norske tekster
**[[Closer (album med Bertine Zetlitz)|Closer]]*, 2020 – med Bugge Wesseltoft 

## Bibliografi
* 2000: *[[Og dagen inntil nå er god]]* – 23 sangtekster på norsk og engelsk, med fotografier av Nils Vik
* 2021: *Top Girl* (ungdomsroman), Aschehoug

## Priser og nominasjoner

## Referanser


## Eksterne lenker
* 
* 
* 
* Management for Bertine Zetlitz
* Bertine Zetlitz i Dagbladet Forfatter
* Bertine Zetlitz i NRK Forfatter
Brandenburg bispedømme

Det katolske **bispedømmet Brandenburg** ble opprettet den 1. oktober 948 av Otto den store, og omfattet området mellom elvene Oder (i øst), Elben og Schwarze Elster (i vest og sør) og landskapet Uckermark (i nord). Den første biskopen var *Thietmar* (eller *Ditmar*) (død før 968). Hans etterfølger, biskop *Dodilo*, ble myrdet i 980. De neste biskopene kunne ikke lenger bo i Brandenburg fordi de hedenske venderne klarte å gjenerobre området i 983; de var for det meste koadjutorer til andre prelater annetsteds i Tyskland.

Biskop *Wigger* (1138–60), den 15. i rekken, var den første som var i stand til å vende tilbake til sitt bispedømme. Som sine etterfølgere helt frem langt inn på 1400-tallet var han medlem av premonstratenserordenen, og domkapittelet han opprettet ble rekruttert av korherrer fra denne ordenen.

Biskop *Stephan Bodeker* (1421–59) utmerket seg med et usedvanlig aktivt undervisnings- og reformarbeid.

Biskop *Matthias von Jagow* (1527–44), den 44. biskop, var en ivrig tilhenger av den protestantiske reformasjon, til tross for at han i 1528 under ed hadde lovet paven og kurfyrst Joachim I å stå i mot Luther-inspirerte innovasjoner. Han innsatte samme år en luthersk predikant i byen Brandenburg, løste i 1535 alle prester fra sølibatsløftet og innførte nattverdutdeling under begge skikkelser. Etter at Joachim Is etterfølger hertug Joachim II trådte tilbake, ble kurfyrst Johann Georg utnevnt til bispedømmets administrator, noe som i praksis innebar at det ble sekularisert. Domkapittelet ble bevart i navnet.

## Litteratur

* Gottfried Wentz: *Das Hochstift Brandenburg.* In: Gustav Abb, Gottfried Wentz (Bearb.): *Das Bistum Brandenburg. Teil 1. (= [[Germania sacra]]. I. Abteilung: Die Bistümer der Kirchenprovinz Magdeburg. 3).* Berlin und Leipzig 1929. S. 1–80. (PDF)

## Referanser
Joachim II av Brandenburg

**Joachim II av Brandenburg** med tilnavnet *Hector* (født 13. januar 1505 i Cölln i Tyskland, død 3. januar 1571 i Köpenick), kurfyrste av Brandenburg fra 1535 til sin død.

## Liv og virke
Joachim IIs regjeringstid innledet en ny epoke i Brandenburg. Dette gjaldt fremfor alt innføringen av reformasjonen i 1539. Joachim hadde opplevd kirkesplittelsen som en realitet innen sin egen slekt. Fra sin fars og sin onkels side ble han trukket i katolsk retning. Faren var Joachim I, og hadde ikke sluttet seg til reformasjonen; farens bror var kardinal Albrecht III av Brandenburg, erkebiskop av Mainz og av Magdeburg. Men gjennom hans mor Elisabeth av Danmark, Norge og Sverige, trakk det mot det lutherske. En annen onkel Albrecht var hertugen av Preussen, og han hadde innført reformasjonen i Preussen allerede i 1526. Denne spenningen kan kanskje forklare hvorfor Joachim II etter sin egen konversjon var blant de mer moderate lutheranere og f.eks. ikke sluttet seg til Det schmalkaldiske forbund. 

Joachim II førte et overdådig hoff og bedrev en aktiv byggevirksomhet, slik at Brandenburg ble nedtynget av gjeld i hans regjeringstid.

## Referanser


## Litteratur
* Uta Lehnert: *Der Kaiser und die Siegesallee. Réclame Royale.* Dietrich Reimer Verlag, Berlin 1998, ISBN 3-496-01189-0.
* 
* 
* Adolf Laminski: «Die offizielle Einführung der Reformation in Brandenburg begann am 1. November 1539 zu Berlin-Cölln.» I: *Herbergen der Christenheit* 19 (1995) s. 107-109.
* 
* Karl Themel: «Was geschah am 1. und 2. November 1539 in Berlin und Spandau?» I: *Jahrbuch für Berlin-Brandenburgische Kirchengeschichte* 40 (1965) s. 86-123.
* Lothar Voßmeyer: *Brandenburgs Kurfürsten der Reformationszeit*, Verlag für Berlin-Brandenburg, Berlin, 2014, ISBN 978-3-945256-20-6

## Eksterne lenker
*
Hertz

**Hertz** (etter Heinrich Hertz) er enhet for frekvens = 1 svingning per sekund. Det er en avledet SI-enhet for måling av frekvens med symbolet **Hz**.

Enheten har fått sitt navn etter den tyske fysikeren Heinrich Rudolf Hertz, som ga viktige bidrag til vitenskapen om elektromagnetisme.

En hertz er definert som «en svingning (eller hendelse) per sekund». Tilsvarende er 100&nbsp;Hz «hundre svingninger (hendelser) per sekund», og så videre.

Enheten kan anvendes for enhver periodisk hendelse. Man kan for eksempel si at en klokke tikker med frekvensen 1&nbsp;Hz.

Den inverse størrelsen av frekvens er tid (periode), så en frekvens på 1&nbsp;Hz svarer til en periode på ett sekund. En frekvens på 1&nbsp;MHz svarer til en periode på ett mikrosekund.

For å unngå forvirring betegnes periodisk varierende vinkler vanligvis ikke i Hz, men i radianer per sekund (rad/s) eller omdreininger per minutt (r/min). Da blir; 1 Hz ≈ 6.283 rad/s (2\pi rad/s) og 1 Hz = 60 r/min. For å regne mellom rad/s og Hz benyttes formlene \omega = 2\pi f og f = \omega/(2\pi), hvor f er frekvensen i Hz og \omega er antall rad/s. 

## Bruksområder
### Vibrasjoner
Lyd er oscillerende lufttrykk (mellom høyt og lavt trykk). Mennesker oppfatter lydbølger som toner. Hver tone korresponderer til en bestemt frekvens, som kan måles i hertz. Et spedbarn kan oppfatte lyd i frekvensene mellom 16 Hz til 20000 Hz; mens en gjennomsnittlig voksen bare kan høre frekvenser mellom 20 Hz og 16000 Hz. Ultralyd og andre fysiske vibrasjoner på molekylært nivå kan ha frekvenser på langt over megahertz-nivå.

### Elektromagnetisk stråling
Elektromagnetisk stråling er ofte beskrevet ved frekvensen til dets oscillerende elektriske og magnetiske felt per sekund i hertz. 

Radiofrekvenser er vanligvis uttrykt ved kilo-, mega-, og gigahertz. Lys er elektromagnetisk stråling ved enda høyere frekvenser. Elektromagnetisk stråling i frekvenser på de nedre terahertz (mellom de høyeste vanlige radiofrekvenser og infrarødt lys), er ofte kalt terahertz-stråling. Høye frekvenser slik som gammastråling blir målt i exahertz.

### Datamaskiner
I datamaskiner måles mikroprosessorens (CPU) klokkefrekvens i megahertz eller gigahertz. Klokkefrekvensen er en elektrisk spenning som skifter mellom høy og lav spenning ved faste intervaller. Hertz har da blitt til hovedenheten for å beregning av arbeidshastigheten for forbrukerne. Mange eksperter kritiserer denne måten å måle CPU-hastighet, ettersom det er en lett manipulerbar målemetode.

Diverse datamaskinkomponenter, slik som primærminnet, behandler informasjon i klokkefrekvenser målt i hertz.

### Elektrisitet
Hastigheten vekselstrøm oscillerer i et strømnett blir målt i Hz. Frekvensen har blant annet mye å si for elektriske vekselstrømmaskiners omdreiningstall og motstand i elektriske kretser som inneholder induktans og kapasitans. Frekvensen i strømnettet for vanlige forbrukere i Norge er 50 Hz.

### Bruksområder listet etter frekvens

## Referanser
Kværner (andre betydninger)

**Kværner** kan vise til:

* Kværner gård, tidligere gård i bydel Gamle Oslo i Oslo.  
* Kværner (strøk), området for Kværner gårds tidligere marker.
* Kværner Brug, industri anlagt 1853 øst i Lodalen i Oslo med utgangspunkt i vannkrafta fra Kværnerfossene.
* Kværnerdumpa, folkelig tradisjonell benevnelse på det området av Lodalen hvor Kværner Brug holdt det gående til 1999. 
* Kværner stasjon, tidligere togstopp på Gjøvikbanen.
* Kværnerbyen, bydel under utbygging i Kværnerdumpa i Oslo.
* Kværner (selskap), tidligere Kværner Brug og Kværner ASA.
* Kværner Stord, verft på Stord i Hordaland.

## Se også
* Lodalen
* Øvre Lodalen
* Kværnerfossene
* Svartdalen
Konge (sjakk)

**Kongen** i sjakk er den viktigste brikken i spillet. Hvis motstanderen står i posisjon til å slå kongen i sitt neste trekk, er kongen i sjakk, og spilleren er tvunget til å oppheve sjakken hvis mulig. Hvis man ikke kan forhindre at kongen blir slått, sier man at den er sjakkmatt, og spillet er tapt. En spiller kan ikke flytte kongen slik at motstanderen kan slå den, det vil si sette sin egen konge i sjakk. Hvis kongen ikke er i sjakk, men spilleren ikke kan gjøre noen trekk uten å sette den i sjakk, sier man at kongen er satt *[[patt]]*,  og partiet ender remis (uavgjort).

Den hvite kongen starter på feltet e1, mens den sorte starter på e8. Kongen kan flytte ett felt i gangen i alle retninger (fremover, bakover, høyre, venstre og diagonalt). Unntaket er rokade der kongen flyttes to felter til høyre eller venstre. Rokade kan bare utføres én gang per spiller i hvert parti, og hverken kongen eller tårnet det rokeres med, kan være flyttet tidligere. Kongen kan heller ikke rokeres gjennom et felt som er truet av motstanderen.

Kongen er en svak brikke, og deltar vanligvis ikke aktivt i starten av et parti. Normalt forsøker spillerne å beskytte kongen ved å  plassere den i sikkerhet bak egne bønder. I sluttspillet blir kongen gjerne mer aktiv, og brukes ofte til å hjelpe egne bønder frem til forvandling. I sluttspillet har kongen en angrepsverdi av 3-4 bønder avhenging av stillingen. Et illustrativt eksempel på bruk av kongen som avgjørende angrepsressurs, er partiet Nigel Short vs Jan Timman (1991): 

## Brikkene innbyrdes verdi

## Eksterne lenker
* FIDEs regler for sjakk
Dronning (sjakk)

**Dronningen** er den sterkeste brikken i sjakk. Den kan flytte både som et tårn og som en løper, det vil si at den kan flytte loddrett, vannrett eller diagonalt så mange felt man ønsker. Dronningen kan imidlertid ikke hoppe over andre brikker.

Den hvite dronningen starter på d1, den sorte på d8. Dronningen starter altså alltid på et felt med samme farge som brikken. 

På grunn av brikkens høye verdi venter man ofte til midtspillet før dronningen tas i bruk, fordi dronningen er for sårbar i åpningsfasen. Avbytte av dronningene markerer ofte starten på sluttspillet. 

Dronningen kan komme i spill igjen når en bonde når frem til forvandlingsfeltet. Spilleren kan da forvandle bonden til hvilken offiser han vil. I praksis velger spillerne at bonden skal forvandles til en dronning 99% av tilfellene, i den resterende 1% velges springer (som i noen tilfeller kan sette kongen matt på en måte som dronningen ikke kan), eller så velges en annen brikke for å unngå patt.

## Eksterne lenker
* FIDEs regler for sjakk
Gyldendal (Danmark)

**Gyldendal A/S** (het før 20. april 2010 *Gyldendalske Boghandel, Nordisk Forlag A/S*) er Danmarks eldste og største forlag. Det ble grunnlagt i 1770 av Søren Gyldendal. Hans svigersønn Jacob Deichmann overtok forlaget i 1809 og gjorde Gyldendal til det ledende forlag i Danmark. I 1850 solgte Deichmann Gyldendal til bokhandler Frederik Hegel, hvis slekt eide det i tre generasjoner. I 1947 ble Gyldendal solgt til ostegrosserer Knud W. Jensen, som senere grunnla kunstmuseet Louisiana.

Gyldendal var lenge det ledende forlag ikke bare i Danmark, men også i Norge, som frem til 1920-tallet i store trekk hadde samme skriftspråk som Danmark. Gyldendal utga blant annet alle Henrik Ibsens verker.

Det norske forlaget Gyldendal Norsk Forlag ble stiftet i 1925, etter at norske interesser hadde klart å skaffe kapital til å kjøpe norske forfatterrettigheter fra det danske forlaget. Gyldendal Norsk Forlag har ingen direkte tilknytning til det danske forlaget, men lånte navnet.

## Eierforhold
I dag er forlaget notert på Københavns Fondsbørs og eies av en rekke aksjonærer: Museumsfonden af 7. december 1966 (32,4 %), Chr. Augustinus Fabrikker (27,7 %), LD Invest A/S (10,6 %), Pensionskassen for Magistre og Psykologer (5,1 %) og Lars Ole Kornum (2,5 %). Museumsfonden af 7. december 1966 kontrollerer 60,79 % av stemmene. Direktør er siden 1999 Stig Andersen. I tillegg til flere datterforlag eier Gyldendal også distribusjonsvirksomheten Nordisk Bog Center som betjener flere danske forlag.

I 2012 var egenkapitalen på 300 millioner kroner, ned fra 450 millioner kroner i 2007. Årsaken til lavere egenkapital tilskrives først og fremst kjøpet av Krea Media.

### Gyldendals datterforlag og imprints
* Gyldendal Business
* Gyldendals Leksikon
* Hans Reitzels Forlag
* Forlaget Fremad
* Samlerens Forlag (siden 1987)
* Høst & Søns Forlag
* Rosinante & Co
* Munksgaards Forlag
* Exlibris Musik
* Forlaget Forum
* Systime
* Academica
* Schultz Forlag
* Nyt Juridisk Forlag (sammen med DJØF)
* Cicero/Chr. Erichsen
* Superpocket

## Se også
* Gyldendals boklegat

## Referanser


## Eksterne lenker
*
Løper (sjakk)

En **løper** er en brikke i sjakk. Hver spiller starter sjakkpartiet med to løpere. I startoppstillingen står de hvite løperne på feltene c1 og f1, og de sorte på c8 og f8.

Løperne omtales gjerne med navn som henspiller på hvilke felt de kan gå på, "hvitfeltsløperen" og "sortfeltsløperen". Til sammen omtales disse som et "løperpar".

Det er ingen begrensninger for hvor mange felt en løper kan flyttes i et trekk, men den kan ikke hoppe over andre brikker.

Siden løperens bevegelsesfrihet er begrenset til 32 av brettes 64 felt, regnes den som svakere enn tårnet, som har tilgang til samtlige felt. På et tomt brett behersker et tårn alltid fjorten felt, mens en løper bare behersker sju til tretten, avhengig av hvor nær sentrum den står. Man regner at et tårn er verdt omtrent to bønder mer enn en løper. Løperne har omtrent samme styrke som springere. 

## Eksterne lenker
* 
* FIDEs regler for sjakk
Tårn (sjakk)

Et **tårn** er en brikke i sjakk.  Hver spiller starter med to tårn, ett i hvert av hjørnene som er nærmest spillerens egen side. De hvite tårnene starter på a1 og h1, de svarte på a8 og h8.

Tårnene flytter vannrett eller loddrett, forover eller bakover, så mange felt man ønsker, som vist på diagrammet til venstre. Tårnet kan ikke hoppe over andre brikker, men det kan slå en fiendtlig brikke ved å innta feltet den står på. Tårnet deltar også, sammen med kongen, i spesialtrekket rokade. 

Vanligvis er tårnet sterkere enn springeren og løperen, og regnes for å være to bønder mer verdt. To tårn regnes ofte som litt mer verdt enn en dronning.  Tårn og dronninger kalles ofte *tunge offiserer*, i motsetning til løpere og springere, som kalles *lette offiserer*.

## Eksterne lenker
* FIDEs regler for sjakk
Indira Gandhi

**Indira Priyadarshini Gandhi** (født **Indira Priyadarshini Nehru**; 1917–1984) var politiker og statsminister i India i periodene 1966–1977 og 1980–1984. Hun ble myrdet av sikh-nasjonalister, da hun hadde ødelagt sikhenes helligste tempel, Det gylne tempel i Amritsar.  

Hun var datter av Indias første statsminister Jawaharlal Nehru, og mor til senere statsminister Rajiv Gandhi. Under andre verdenskrig ble hun fengslet i 13 måneder på grunn av anti-britisk agitasjon. I 1947 arbeidet hun sammen med Mahatma Gandhi.  

I perioden 1964-66 arbeidet hun som minister for informasjon og kringkasting. 

## Politisk karrière
Indira Gandhi ble valgt til statsminister i 1966, da hennes fars etterfølger døde. Hun fortsatte som leder for en mindretallsregjering etter oppløsningen av Kongresspartiet i 1969. Ved parlamentsvalget i 1971 vant hun en stor seier med slagordet «Avskaff fattigdommen». Senere ble hun anklaget og dømt for misligheter under valgkampen. 

Som partileder og regjeringssjef lanserte Gandhi et omfattende sosialt reformprogram, som i liten grad ble realisert. Viktige reformer var nasjonalisering av bankene og avskaffelse av maharajaenes privilegier. Etter fire års prosess ble hun i 1975 kjent skyldig i maktmisbruk under sin personlige valgkamp i 1971, og fradømt statsministerembetet og retten til alle andre offentlige verv i seks år. Før ankesaken var behandlet av Indias høyesterett, innførte Gandhi unntakstilstand, og titusenvis av mennesker ble arrestert. Etter 21 måneders strengt autoritært styre utskrev hun nyvalg i mars 1977. Det endte med stort nederlag for Kongresspartiet; hun mistet selv sitt mandat. 

I 1978 brøt hun med Kongresspartiet og dannet et nytt parti, India National Congress (I)- I for Indira. Etter partiets seier i 1980 ble hun på ny statsminister. Hun ble valgt til leder for bevegelsen alliansefrie land i 1983. I sin siste regjeringstid var hun særlig opptatt av å verne Indias enhet mot regional oppsplitting. I juni 1984 gav hun hæren ordre om å storme helligdommen Det gylde tempel i Amritsar, som var besatt av militante sikher. Ved en hevnaksjon 31. oktober 1984 ble hun skutt ned og drept av to sikher fra sin egen livvakt. 

Hun ga ut bøkene *Eternal India* (1980), *My Truth* (1981) og *Peoples and Problems* (1982). Det spesielle med at hun ble statsminister er at hun var kvinne og hun var den tredje statsministeren i det uavhengige India. Dette har styrket kvinnenes situasjon i India og i hinduismen.

## Referanser


## Eksterne lenker
* 
* 
*
Sonia Gandhi

**Sonia Gandhi** (tidligere **Edvige Antonia Albina Maino**; født 9. desember 1946 i Lusiana i provinsen Vicenza i Italia) er en italienskfødt indisk politiker. Fødestedet Orbassano er en liten by 20 km fra Torino i Piemonte. 

Gandhi var gift med tidligere statsminister Rajiv Gandhi og etter hans død overtok hun som leder for landets største politiske parti, Kongresspartiet. Etter at hennes parti vant de indiske valgene i 2004 var det antatt at hun ville bli statsminister, men hun valgte å avstå fra dette til fordel for Manmohan Singh.

## Referanser


## Eksterne lenker
* 
* 
* 
*  Sonia Gandhi fra Store norske leksikon
*  Fifteenth Lok Sabha – Members Bioprofile
Springer (sjakk)

En **springer** (også kalt **hest**) er en brikke i sjakk. Hver spiller starter med to springere som i utgangsposisjonen er plassert inntil tårnene. De hvite springerne starter på feltene b1 og g1, de svarte på b8 og g8.

Springeren går vekselvis på hvite og svarte felt i noe som kan beskrives som en L-formet bevegelse: ett felt langs linjen eller raden brikken sto på, deretter to felt lenger bort, vinkelrett på den første delen av trekket. I likhet med de fleste andre brikkene slår den motstanderbrikker som befinner seg på feltet den kommer til (unntaket er bøndene, som ikke slår når de beveger seg rett framover). 

I motsetning til andre sjakkbrikker kan springeren hoppe over brikker som måtte stå mellom utgangsposisjonen og feltet den flytter til, og springeren er dermed den eneste offiseren som kan flyttes før det er gjort noen bondetrekk. Vanligvis kommer springeren i spill litt før løperen, og lenge før tårnene og dronningen. 

De fleste brikker er sterkest når de står sentralt plassert på sjakkbrettet, og dette gjelder i særlig grad for springere. En sentralt plassert springer kontrollerer åtte felt, langs kanten er antallet nede i fire felt, og fra et hjørnefelt bare to.

Springerens L-formede trekkbevegelse gjør at den som eneste brikke kan angripe hvilken som helst av andre brikkene uten selv å være truet av brikken den angriper, og den egner seg derfor godt til å utføre en gaffel.

Springernes spillestyrke regnes som omtrent jevnbyrdig med løpernes, men siden springeren kan hoppe over andre brikker, har den sin styrke når det er mange brikker på brettet. Etter hvert som det tynnes ut blir de mer langtrekkende løperne sterkere.

## Eksterne lenker
* FIDEs regler for sjakk
Bamburgh

**Bamburgh** er en stor landsby og verdslig sogn ved kysten av Northumberland i England. Den hadde en befolkning på 454 innbyggere i 2001, noe som minsket til 414 ved folketellingen i 2011.

Det er kjent for to grunner: den fryktinngytende festningen Bamburgh Castle som har utsyn over stranden og var setet til de tidligere kongene av Northumbria, og for tiden eid slekten Armstrong (se William Armstrong); og landsbyen tilknytning til den viktorianske heltinnen Grace Darling som er gravlagt her.

Den omfattende sandstranden ble belønnet med Blått Flagg i 2005; en internasjonal miljøsertifisering som gis til badestrender og småbåthavner som oppfyller visse krav om vannkvalitet, sikkerhet, service og miljøinformasjon. Området med sandstrender er utsett til et «sted av særskilt vitenskapelig interesse» (Site of Special Scientific Interest). Stredene er også populære hos ferieturister, friluftsfolk og andre besøkende, og er innenfor Northumberlands område av «Område med spesielt vakker natur».

## Historie
Bamburgh Castle var sete for kongene av Northumbria. Byen var også hovedstad for det angelsaksiske kongedømmet Bernicia på 500- og 600-tallet. Det ble bygget av Ida av Bernicia (ca. 547&nbsp;559). Det opprinnelige navnet på stedet skal ha vært *Bebbanburgh*, etter Bebba, som var gift med Idas sønnesønn Adda av Bernicia. i 1704 ble festningen kjøpt av Lord Crewe, biskop av Durham. Han opprettet en veldedig pikeskole der. Fondet som skulle finansiere skolen dekket ikke driften over tid, og i 1894 kjøpte William, 1. Lord Armstrong slottet og gjorde det til familiens bolig. De bor fortsatt der.

Den første kirken i Bamburgh ble reist av Oswald av Northumbria i 635.

En av de mest kjente personer fra Bamburgh er Grace Darling (1815&ndash;1842). I 1838 rodde hun sammen med sin far ut til et skip som hadde gått på grunn, og de lyktes i å redde ni passasjerer. Hun er gravlagt på kirkegården, og rett ved siden av ligger et museum til hennes ære.

## Bilder

Fil:Bamburgh from the castle - geograph.org.uk - 72471.jpg|Landsbyen Bamburgh og omgivelsene
Fil:Bamburgh - geograph.org.uk - 42007.jpg|Bamburgh sett fra festningen
Fil:The Grace Darling memorial - geograph.org.uk - 1263594.jpg|Grace Darlings minnesmerke i kirkegården
Fil:The Grace Darling Museum - geograph.org.uk - 1263588.jpg|Grace Darling-museet ved kirken
Fil:Crossroads in Bamburgh - geograph.org.uk - 344623.jpg|Veikryss i landsbyen, utsyn mot festningen
Fil:Bamburgh castle268.jpg|Stranden og festningen, mot sør
Fil:Bamburgh map 1947.jpg|Kart over Bamburgh fra 1947


## Referanser


## Eksterne lenker
* 
* Bamburgh Online
* Lokalhistorie og informasjon om Bamburgh, Farne Islands og områdene rundt
* Glassvinduene i kirken St. Aidan's Church
* Bamburghs turistattraksjoner
* Fotografier fra Bamburgh
Peer Hultberg

**Peer Hultberg** (født 8. november 1935 i Vangede, Danmark, død 20. desember 2007 i Hamburg, Tyskland) var en dansk forfatter og psykoanalytiker.

Hultberg studerte fransk, musikk og slavistikk ved Københavns Universitet og University of London. Han tok doktorgraden i polsk språk i 1967. Fortsatte studier ved C. G. Jung Instituttet i Zürich i 1973&ndash;1978. 

I perioden 1963&ndash;68 arbeidet han som lektor i polsk språk og litteratur ved University of London. I 1968&ndash;73 lektor med samme fagområde ved Københavns Universitet. Han har vært læreranalytiker ved C.G. Jung Instituttet og ved Deutsche Gesellschaft für Psykoanalyse und Tiefenpsykologie. Fra 1993 mottok han livsvarig kunstnerlønn fra det danske Statens Kunstfond.

Han debuterte i 1966 med romanen *Mytologisk landskab med Daphnes forvandling*. Sentralt i forfatterskapet står, foruten romanen *Præludier* (1990) (om Chopin), de fortettede historiene i verkene *Requiem* (1985) og *Byen og Verden* (1992).

I 1993 ble  Peer Hultberg tildelt Nordisk råds litteraturpris for romanen *Byen og Verden*.

## Bibliografi
* *Mytologisk landskab med Daphnes forvandling* &ndash; roman (1966)
* *Desmons* &ndash; roman (1968)
* *Requiem* &ndash; roman (1985) 
* *Slagne vej* &ndash; novellesamlig (1988) 
* *Præludier* &ndash; roman (1989) / Norsk oversettelse: *Preludier* (1991)
* *Seren Kirkegor : Dnevnik obol´stitelja : instsenirovka* &ndash; «Søren Kierkegaard : forførens dagbok : dramatisering» (1990)
* *Fjernt fra Viborg* &ndash; novellesamling (1991)
* *Byen og Verden* &ndash; roman (1992) / Norsk oversettelse: *Byen og verden* (1993)
* *Kronologi. Prosa 1964-1994* &ndash; novellesamling (1995) 
* *De skrøbelige* &ndash; skuespill (1998)
* *Fædra & Kunstgreb* &ndash; to skuespill (2000) 
* *Vennebogen & Koglerier* &ndash; to skuespill (2001) 
* *Tre skuespil* &ndash; (2004)
* *Bogstavligt talt* &ndash; tekster (2004)
* *Min verden – bogstavelig talt* &ndash; prosa (2005)

## Priser
* Det Danske Akademis Store Pris 2004
* Hubert-Fichte-Preis 2001
* Dansk-tysk Selskabs Pris 2001
* Irmgard Heilmann Preis 1997
* Nordisk råds litteraturpris 1993, for *Byen og Verden*
* Kritikerprisen (dansk) 1993
* Herman Bangs Minnelegat 1986
* Otto Benzons Forfatterlegat 1986
* Herman Bangs Mindelegat 1984

## Referanser


## Eksterne lenker
* 
*  
* Peer Hultberg hos danishlitterature.info
Translasjon (kristendom)

**Translasjon** betyr i kristen, og særlig katolsk og ortodoks språkbruk, flytting av relikvier fra et sted til et annet.

En translasjon skjer normalt enten i forbindelse med den første skrinleggingen av en helgens jordiske levninger, flytting av relikvier til et sted med spesiell tilknytning til helgenen, eller flytting av relikvier til et sted av høyere rang, for eksempelvis fra en sognekirke til en katedral. Et kjent eksempel fra norsk historie er flyttingen av Olav den helliges legeme fra graven ved Stiklestad til Kristkirken i Nidaros. 

Når det dreier seg om en spesielt viktig helgen, er det vanlig at translasjonen blir feiret årlig, og i mange tilfeller kan den få høyere rang enn andre festdager for samme helgen, for eksempel dødsdagen (i kristen forståelse den dagen helgenen ble født inn i det nye liv). Et eksempel på dette er Edvard Bekjenneren, som opprinnelig ble feiret på dødsdagen 5. januar, som så fikk translasjonsfesten 13. oktober i tillegg, og som nå normalt kun feires på translasjonsdagen.

## Referanser


## Litteratur
* Geary, Patrick J. (1975): *Furta Sacra*, Princeton University Press.
* Kemp, Eric W. (1948): *Canonization and Authority in the Western Church*, Oxford University Press.

## Eksterne lenker
* 
* «Relics», *Catholic Encyclopedia*
Cearl av Mercia

**Cearl** skal ha vært den tredje kongen av Mercia i England, fra 606 eller 615 til 626. Han ble innsatt etter Pybba, men det er uklart hvilket, om noe, slektskapsforhold det var mellom de to.

Han ble etterfulgt av Pybbas sønn Penda.

## Referanser
Eowa av Mercia

**Eowa** (ukjent fødselsår, død 5. august 642) var bror av Penda av Mercia og  medkonge av Mercia fra ca. 626. Det er uklart om han satt som medkonge helt til sin død, eller om han brøt med sin bror tidligere.

Han falt i slaget ved Maserfield mellom Penda og Oswald av Northumbria, men man vet ikke om han kjempet med eller mot sin bror.

## Referanser